

**ประกาศเทศบาลตำบลท่าศาลา**

**เรื่อง ขอให้ประชาชนระมัดระวังอันตรายจากน้ำท่วมฉับพลันและน้ำป่าไหลหลากได้**

...............................................................

 ด้วยกรมอุตุนิยมวิทยาภาคใต้ฝั่งตะวันออก ได้ประกาศเตือนฉบับที่ ๓๐ (1๗๐/2560) ลงวันที่ ๓๐ พฤศจิกายน 2560 เวลา ๐๖.30 น. เรื่อง คลื่นลมแรงบริเวณอ่าวไทยและฝนตกหนักในพื้นที่ภาคใต้ฝั่งตะวันออก ด้วยหย่อมความกดอากาศต่ำปกคลุมบริเวณภาคใต้ตอนล่างและจะเคลื่อนลงสู่ทะเล อันดามันในระยะต่อไป ทำให้ในวันนี้ ( ๓๐ พฤศจิกายน 2560) บริเวณภาคใต้ฝั่งตะวันออกยังคงมีฝนตกชุกหนาแน่นและมีฝนตกหนักถึงหนักมากหลายพื้นที่ บริเวณจังหวัดสุราษฎร์ธานี นครศรีธรรมราช พัทลุง สงขลา (คาบสมุทรสทิงพระ) ส่วนบริเวณจังหวัดชุมพร ปัตตานี ยะลา และนราธิวาส มีฝนตกหนักบางแห่ง

 เทศบาลตำบลท่าศาลาขอให้ประชาชนระมัดระวังอันตรายจากฝนตกหนักถึงหนักมาก ปริมาณน้ำฝนสะสม น้ำท่วมฉับพลัน น้ำป่าไหลหลากและน้ำล้นตลิ่ง ขอให้ประชาชนติดตามประกาศจากกรมอุตุนิยมวิทยาภาคใต้ฝั่งตะวันออก และเทศบาลตำบลท่าศาลาอย่างใกล้ชิด

 จึงประกาศมาเพื่อทราบโดยทั่วกัน

 ประกาศ ณ วันที่ ๓๐ เดือน พฤศจิกายน 2560

 วีระวุฒิ สุทธิเดช

 (นายวีระวุฒิ สุทธิเดช)

 รองนายกเทศมนตรี ปฏิบัติราชการแทน

 นายกเทศมนตรีตำบลท่าศาลา